作者：吕渭老
词牌/韵律：贺新郎

paragraphs: 斜日封残雪。
记别时、檀槽按舞，霓裳初彻。
唱煞阳关留不住，桃花面皮似热。
渐点点、珍珠承睫。
门外潮平风席正，指佳期、共约花同折。
情未忍，带双结。
钗金未断肠先结。
下扁舟、更有暮山千叠。
别后武陵无好梦，春山子规更切。
但孤坐、一帘明月。
蚕共茧、花同蒂，甚人生要见，底多离别。
谁念我，泪如血。